CELEX: 32020D1669
Language: hu
Date: 2020-11-10 00:00:00
Title: A Bizottság (EU) 2020/1669 végrehajtási határozata (2020. november 10.) a nem személyes adatok Európai Unióban való szabad áramlásának keretéről szóló (EU) 2018/1807 európai parlamenti és tanácsi rendeletben meghatározott egyes igazgatási együttműködési rendelkezéseknek a belső piaci információs rendszer igénybevételével történő végrehajtására irányuló kísérleti projektről (EGT-vonatkozású szöveg)

2020.11.11.   
               
               
                  HU
               
               
                  Az Európai Unió Hivatalos Lapja
               
               
                  L 377/10
               
            
         A BIZOTTSÁG (EU) 2020/1669 VÉGREHAJTÁSI HATÁROZATA
         (2020. november 10.)
         a nem személyes adatok Európai Unióban való szabad áramlásának keretéről szóló (EU) 2018/1807 európai parlamenti és tanácsi rendeletben meghatározott egyes igazgatási együttműködési rendelkezéseknek a belső piaci információs rendszer igénybevételével történő végrehajtására irányuló kísérleti projektről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a belső piaci információs rendszer keretében történő igazgatási együttműködésről és a 2008/49/EK bizottsági határozat hatályon kívül helyezéséről szóló, 2012. október 25-i 1024/2012/EU európai parlamenti és tanácsi rendeletre (1) és különösen annak 4. cikke (1) bekezdésére,
         mivel:
         
                     (1)
                  
                  
                     Az 1024/2012/EU rendelettel létrehozott belső piaci információs rendszer (a továbbiakban: IMI) a Bizottság által a tagállamok közreműködésével kifejlesztett online szoftveralkalmazás, amelynek célja, hogy segítséget nyújtson a tagállamoknak igazgatási együttműködési kötelezettségeik teljesítésében, ideértve az uniós jogi aktusokban az információcserére vonatkozóan előírt követelményeket is. A rendszer e célból központosított kommunikációs mechanizmust biztosít a határokon átnyúló információcsere és a kölcsönös segítségnyújtás megkönnyítése érdekében.
                  
               
                     (2)
                  
                  
                     Az 1024/2012/EU rendelet 4. cikkének (1) bekezdése lehetővé teszi a Bizottság számára, hogy kísérleti projekteket hajtson végre annak értékelésére, hogy az IMI az említett rendelet mellékletében fel nem sorolt uniós jogi aktusok igazgatási együttműködésre vonatkozó rendelkezéseinek végrehajtására is hatékony eszköz lenne-e.
                  
               
                     (3)
                  
                  
                     Az (EU) 2018/1807 európai parlamenti és tanácsi rendelet (2) a nem személyes adatok Unión belüli szabad áramlásáról rendelkezik. Megállapítja továbbá az illetékes hatóságok adatokhoz való hozzáférésének, a segítségkérésnek, valamint az illetékes tagállami hatóságok közötti, a más tagállamban kezelt és tárolt adatokhoz való hozzáférés biztosítása céljából folytatott együttműködésnek a feltételeit. Az (EU) 2018/1807 rendelet 5. cikkének (2) bekezdése értelmében a megkereső illetékes hatóság az említett rendelet 7. cikkében meghatározott eljárásnak megfelelően segítséget kérhet egy másik tagállam illetékes hatóságától, ha nem kap hozzáférést bizonyos adatokhoz, és ha az adatcsere tekintetében nem léteznek az uniós jog vagy nemzetközi megállapodások szerinti konkrét együttműködési mechanizmusok a különböző tagállamok illetékes hatóságai között.
                  
               
                     (4)
                  
                  
                     Az (EU) 2018/1807 rendelet 5. cikke (4) bekezdésének második albekezdése értelmében a tagállamok sürgős esetekben és bizonyos feltételek mellett ideiglenes intézkedéseket hozhatnak az adatok relokalizációjára. Ha az ideiglenes intézkedés az adatoknak a relokalizációt követő 180 napnál hosszabb relokalizációját írja elő, ezt közölni kell a Bizottsággal. Emellett a Bizottságnak információcserét kell folytatnia a tagállamokkal a vonatkozó tapasztalatokról.
                  
               
                     (5)
                  
                  
                     Az IMI az (EU) 2018/1807 rendelet 5. cikkének (2) és (4) bekezdésében, valamint 7. cikkének (2)–(5) bekezdésében foglalt, az igazgatási együttműködésre vonatkozó rendelkezések végrehajtásának hatékony eszköze lehet. Ezért a szóban forgó rendelkezéseknek egy, az 1024/2012/EU rendelet 4. cikke szerinti kísérleti projekt tárgyát kell képezniük.
                  
               
                     (6)
                  
                  
                     Az (EU) 2018/1807 rendelet szerinti igazgatási együttműködésben részt vehetnek a szóban forgó rendelet 7. cikkének (1) bekezdésével összhangban kijelölt egységes kapcsolattartó pontok, a szóban forgó rendelet 3. cikkének 6. pontjában említett illetékes hatóságok, valamint a szóban forgó rendelet 5. cikkének (4) bekezdése szerinti intézkedések közléséért felelős szervezetek. Az 1024/2012/EU rendelet 5. cikke második bekezdésének f) pontjával összhangban ezért a kísérleti projekt összefüggésében illetékes hatóságnak kell tekinteni őket.
                  
               
                     (7)
                  
                  
                     Az IMI-nek biztosítania kell azokat a technikai funkciókat, amelyek lehetővé teszik az illetékes hatóságok, az egységes kapcsolattartó pontok, az (EU) 2018/1807 rendelet 5. cikkének (4) bekezdése szerinti intézkedések közléséért felelős szervezetek és a Bizottság számára az említett rendelet szerinti igazgatási együttműködési és kommunikációs kötelezettségeik teljesítését.
                  
               
                     (8)
                  
                  
                     Az (EU) 2018/1807 rendelet 7. cikkének (4) bekezdése értelmében az adatokhoz való hozzáférés iránti kérelmet fogadó illetékes hatóságnak vagy közölnie kell a kért adatokat, vagy tájékoztatnia kell a megkereső hatóságot arról, hogy megítélése szerint a segítségnyújtás kérelmezésének feltételei nem teljesültek. Az adatcsere megvalósítása érdekében a megkeresett tagállamnak tájékoztatnia kell a megkereső tagállamot a kért adatokhoz való hozzáférés szükséges részleteiről vagy az adattovábbítás módjáról és időpontjáról. A megkeresett tagállam a megkeresésre válaszul akár azonnal megadhatja a kért adatokat, amennyiben ezt ítéli a leghatékonyabbnak.
                  
               
                     (9)
                  
                  
                     A segítségkérések, valamint a Bizottságnak az IMI-n keresztül bejelentett ideiglenes intézkedések kiterjedhetnek a személyes és nem személyes adatokat egyaránt tartalmazó adatkészletek cseréjére. Az (EU) 2018/1807 rendelet 2. cikkének (2) bekezdése értelmében az (EU) 2016/679 európai parlamenti és tanácsi rendelet (3) alkalmazandó az olyan adatkészletekben szereplő személyes adatok kezelésére, amelyekben a személyes adatok elválaszthatatlanul összekapcsolódnak a nem személyes adatokkal. Ezt az 1024/2012/EU rendelet 14. cikke biztosítja, amely szabályokat állapít meg a személyes adatok IMI-ben történő kezelésére vonatkozóan.
                  
               
                     (10)
                  
                  
                     Az 1024/2012/EU rendelet 4. cikkének (2) bekezdése szerint a Bizottság a kísérleti projekt eredményeinek értékelését benyújtja az Európai Parlamentnek és a Tanácsnak. Helyénvaló meghatározni azt az időpontot, ameddig az értékelést be kell nyújtani. A következetesség érdekében az e célból meghatározott időpontnak meg kell egyeznie az (EU) 2018/1807 rendelet 8. cikkében előírt jelentés benyújtásának időpontjával.
                  
               
                     (11)
                  
                  
                     Az e határozatban előírt intézkedések összhangban vannak az 1024/2012/EU rendelet 24. cikke alapján létrehozott bizottság véleményével,
                  
               ELFOGADTA EZT A HATÁROZATOT:
         
            1. cikk
            A kísérleti projekt
            Kísérleti projekt végrehajtására kerül sor annak értékelése céljából, hogy a belső piaci információs rendszer (a továbbiakban: IMI) az (EU) 2018/1807 rendelet 5. cikkének (2) és (4) bekezdésében, valamint 7. cikkének (2)–(5) bekezdésében foglalt, az igazgatási együttműködésre vonatkozó rendelkezések végrehajtásának hatékony eszköze lehet-e.
         
         
            2. cikk
            Illetékes hatóságok
            A kísérleti projekt összefüggésében az (EU) 2018/1807 rendelet 3. cikkének 6. pontjában említett illetékes hatóságokat, a szóban forgó rendelet 7. cikkének (1) bekezdésében említett egységes kapcsolattartó pontokat és a szóban forgó rendelet 5. cikkének (4) bekezdése szerinti intézkedések közléséért felelős szervezeteket az 1024/2012/EU rendelet 5. cikke második bekezdésének f) pontja szerinti illetékes hatóságoknak kell tekinteni.
         
         
            3. cikk
            Igazgatási együttműködés
            
               (1)   Az (EU) 2018/1807 rendelet 5. cikke (2) bekezdésének és 7. cikke (2)–(5) bekezdésének alkalmazásában az IMI technikai funkciókat biztosít különösen a következőkhöz:
               
                           a)
                        
                        
                           olyan segítségkéréseknek az említett cikkek alapján történő benyújtása, amelyekhez indokolást kell mellékelni, beleértve az esetleges kísérő információkat és írásbeli magyarázatokat;
                        
                     
                           b)
                        
                        
                           a kérések azon tagállam érintett illetékes hatóságához történő továbbítása, amelynek azokat címezték;
                        
                     
                           c)
                        
                        
                           válaszadás, az alábbiak valamelyikének formájában közölve a kért adatokat:
                           
                                       i.
                                    
                                    
                                       az adatokhoz való hozzáféréshez és az azok letöltéséhez szükséges részletek;
                                    
                                 
                                       ii.
                                    
                                    
                                       az adattovábbítás módjának és időpontjának részletei;
                                    
                                 
                                       iii.
                                    
                                    
                                       a kért adatok;
                                    
                                 
                     
                           d)
                        
                        
                           a megkereső hatóság tájékoztatása arról, hogy a segítségnyújtás kérelmezésének feltételei nem teljesültek.
                        
                     
            
               (2)   Az (EU) 2018/1807 rendelet 5. cikke (4) bekezdése második albekezdésének alkalmazásában az IMI technikai funkciókat biztosít különösen a következőkhöz:
               
                           a)
                        
                        
                           ideiglenes intézkedések bejelentése a Bizottságnak;
                        
                     
                           b)
                        
                        
                           adott esetben a Bizottság által hozott szükséges intézkedések közlése;
                        
                     
                           c)
                        
                        
                           a szerzett tapasztalatokkal kapcsolatos információk közlése és a vonatkozó információk megosztása a tagállamok egységes kapcsolattartó pontjaival.
                        
                     
         
         
            4. cikk
            A személyes adatok megőrzése
            Amennyiben az IMI-n keresztül kicserélt információk között személyes és nem személyes adatokat egyaránt tartalmazó adatkészlet szerepel, a személyes adatokat az 1024/2012/EU rendelet 14. cikkének megfelelően kell kezelni az IMI-ben.
         
         
            5. cikk
            Értékelés
            A Bizottság 2022. november 29-ig benyújtja az Európai Parlamentnek és a Tanácsnak a kísérleti projekt eredményeinek az 1024/2012/EU rendelet 4. cikke (2) bekezdésében előírt értékelését.
         
         
            6. cikk
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2020. november 10-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 316., 2012.11.14., 1. o.
         
         
            (2)  Az Európai Parlament és a Tanács (EU) 2018/1807 rendelete (2018. november 14.) a nem személyes adatok Európai Unióban való szabad áramlásának keretéről (HL L 303., 2018.11.28., 59. o.).
         
            (3)  Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet) (HL L 119., 2016.5.4., 1. o.).